Is hibriede motors perfek vir SA?   (Foto: Cornel van Heerden) Terwyl Europa besig is om alles wat ŉ binnebrandenjin het te verbied, besef Toyota dat sekere lande buite die Europese Unie unieke behoeftes het. As ŉ mens in ag neem dat ons in Suid-Afrika van die noordelike punt by Beitbrug tot in Kaapstad om en by 1 930 km ry, is dit minder as die helfte van die afstand tussen Brisbane en Perth in Australië. As ŉ batteryaangedrewe elektriese voertuig nie hier werk nie, dan staan hy nie ŉ kat se kans in Australië nie. Toyota meen wel dat hulle die oplossing het, en ná ŉ onlangse ervaring is ek geneig om met hulle saam te stem. (Foto: Cornel van Heerden) Nuwe energie- voertuie sluit meeste voertuie in wat nie slegs van binnebrandenjins gebruik maak nie. Hibriede voertuie, batteryaangedrewe elektriese voertuie, waterstofvoertuie en dies meer. Toyota het ŉ klomp op die mark en ons het al heelwat tyd met die hibriede Rav4 deurgebring. My vrou huil nou nog oor Toyota hul Rav4 GX-hibried teruggevat het. Toyota het egter nou dinge na die volgende vlak geneem met die uitbreiding van sy Corolla-reeks se hibriede modelle. Daar is ŉ sedan-hibried en ŉ luikrug-hibried. Die sedan is meer konserwatief gestileer, en die luikrug uiters sportief. Maar dit is net ŉ bysaak. (Foto: Cornel van Heerden) Dit is wat onder die kap aangaan wat betower. Albei voertuie het ŉ atmosferiese 1.8 viersilinderpetrolenjin en ŉ CVT-palwisseltransmissie. Die stelsel bied 103 kW en 142+e Nm. Dit is ook net ŉ nommer. Maar tydens die bekendstelling – op ŉ roete van Rosebank, deur Houghton tot in Bedfordview – kon ek ŉ verstommende 3,5 ℓ/100 km bereik! Dit is 28,5 km/ℓ in die stad! Nie net is die brandstofverbruik fantasties nie – die Corolla is ŉ doodgewone kar. Daar is niks wat ŉ mens hoef te doen nie – gooi net brandstof in, en ry… meer as 1 000 km ver op ŉ tenk brandstof – lekker man. (Foto: Cornel van Heerden) Tussen die twee wen die luikrug vir my. Dit is bitter mooi, sportief gestileer en het mooi sitplekke in die binneruim. Die 18”-wiele is werklik netjies én die binneruim is met moderne luukshede toegerus soos Wi-Fi, Apple Carplay en Android Auto, klimaatbeheer, spoedkontrole… die lot. Op die pad toer die sedan effens sagter as die luikrug, maar dis te verstane en slegs weens die groter wiele op die luikrug. Aan die veiligheidskant spog die Corolla met die volle Toyota Safety Sense-veiligheidsuite. Sewe lugsakke, baandwaalwaarskuwing, blindekolwaarskuwing, agterkruisverkeerwaarskuwing, botsingwaarskuwing met noodremhulp en dan die standaarde passiewe stelsels soos sluitweerremme met elektroniese remkragverspreiding. Die laaste toertjie wat Toyota nog besig is om in die mou te voer is sy Rav4- inprop hibriede model. Met ŉ 18 kWh-battery bied hy ŉ reikafstand van amper 100 km slegs op batterykrag. Dié model is nog nie in Suid-Afrika beskikbaar nie, maar sal sy weg hierheen vind in die nabye toekoms. Op ŉ bitter kort toetsroete wil ek ŉ gaatjie in die verkeer gryp en trap die versneller in die mat. Die Rav4 spring weg met ŉ aggressie soortgelyk aan ŉ haas wat pas deur ‘n slang gepik is. Eers daarna vind ek uit dat die Rav4 inprop hibried ŉ totaal van 225 kW en meer as 400 Nm bied. 0 – 100 km/h neem minder as ses sekondes. Daardie tipe verrigting, mét 100 km se elektriese reikafstand… én die blote feit dat indien mens ver wil ry – jy net brandstof ingooi en gaan – is die beste van alle wêrelde. Ek dink sodra die regering ophou sloer met die wetgewing rakende hierdie tipe voertuie, ons baie meer van hulle op ons paaie sal sien. Die nuwe Corolla luikrug-reeks lyk só: Die nuwe Corolla sedan-reeks lyk só: Die reekse word gedek deur ŉ 6 jaar/90 000 km-diensplan en 3 jaar/100 000 km-waarborg. Die hibried-batterye dra ŉ 8 jaar/195 000 km-waarborg.